**Қашықтықтан оқыту – уақыт талабы**

Қазіргі таңда қашықтықтан оқыту еліміздің барлық білім беру жүйелеріне толық енгізілгені бәрімізге мәлім. Бұл оқыту жүйесінің білім алушыға кез келген уақытта жан-жақты білім алуына мүмкіндігі мол. Қашықтықтан оқытудың маңыздылығы – білім берудің біртұтас ақпараттық жүйесін құру, сол арқылы білім алушылардың пәннің бағдарламалық материалдарын меңгеру деңгейін, жетістік сапасын арттыру. Сонымен қатар әлемдік ақпарат кеңістігіне жол ашып, білім алушылардың ғылыми және шығармашылық ізденістерін жетілдіру.

Қашықтықтан оқытуды қолдануда мұғалім рөлі арта түседі және өзгереді. Мұғалім білім алушы жұмыстарын қарай отырып, оның мүмкіндіктерін, қызығушылықтарын, қажеттіліктерін анықтайды, соны ескере кері байланыс береді. Бұл оқыту жүйесі аясында мұғалім өзінің зиялылық әлеуетін танытуына, компьютерлік техниканы ұтымды қолдануымен, үздіксіз білім беру қағидаттарын ойдағыдай іске асыруымен, аймақтық желіні тиімді пайдалануымен шығармашылық жұмыстарын таратуына, әдістеме бойынша тәжірибе алмасуына толық мүмкіндігі болады. Осындай сан қырлы әрі күрделі мәселелерді жүзеге асыруда мұғалімнің білімділік, біліктілік, жауапкершілік қасиеттері сынға түседі. Оған әрі қиын, әрі жауапты міндет жүктеледі: ол оқу жоспарының құрылымын дайындайды, оны қашықтықтан білім беру жүйесімен астастырып бейімдейді, оқу үрдісінің барысын қадағалап, тапсырмаларды орындау барысында, өз бетімен бақылау-пысықтау жұмыстарын орындау жөнінде ұсыныстар береді.

Дәстүрлі оқу жүйесінде білім алушыға 40 минут уақыт берілетін болса, қашықтықтан оқытуда уақыттың тиімді, ыңғайлы болуы ескеріледі. Бұл оқыту жүйесінде мүмкіндік көп: теледидар, компьютер, ұялы телефон, интернет желісі, т.б.

Қазіргі таңда теледидар арқылы барлық сынып пәндері бойынша білімдік бағдарламалар негізінде 10 минуттық сабақтар өткізілуде. Өзім сабақ беретін 5-сынып білім алушылары күнделікті «Балапан» арнасынан көрсетілетін сабақ материалымен танысқан соң, өзім ұсынған оқу материалына сай тапсырмаларды орындайды, кері байланыс арқылы олардың білімдерін тиянақтап отырамын. Bilimland сайтынан тақырыпқа сай материалдарды іріктеп, қосымша тапсырмалар жасақтап, оларға жіберемін. Олар пән мазмұнына сай түрлі танымдық бейнефильмдермен танысып, білімнің жан-жақты толысуына мүмкіндік алып отыр. Мәнерлеп оқу, айтылым дағдыларын жетілдіру мақсатында whatsapp желісін пайдаланамын. Бұл білім алушының оқуға қызығушылығын ояту, ынтасын арттыру, уәжін жетілдіру, өздігінен ізденуіне жол ашады. Әсіресе, бұлар жаңа сабақ материалын түсіндіру кезінде басты назарда болады. Білім алушының алдыңғы білімімен жаңаны ұштастыру мұғалімнен ерекше кәсіби біліктілікті, педагогикалық шеберлікті талап етеді.

Өз сабақтарымда оқытудың тиімді әдіс-тәсілдерін пайдалану арқылы білім алушылардың белсенді әрекеттерін қалыптастыруды және оларды жетілдіруді көздедім. Жоғары, 10-сынып білім алушыларына берілер тапсырмалар да, қойылар талап та күрделі. Қазақ ақын-жазушылары өмірі мен шығармашылығын өткен кезде тақырыптық бейнефильмдер бойынша тапсырмалар дайындалды. Хронологиялық кестелер, «Қос жазба күнделігін» дайындау, таныстырылымдар жасақтау сияқты білім алушылардың жұмыстары электрондық пошта бойынша хат алмасу арқылы ұйымдастырылуда. Бұл жерде білім алушылардың өзара кері байланысы жақсы жүзеге асады, бірін-бірі бағалауы жүреді. Кері байланысты жаңаша әдістермен орнатып, оқушының білімге деген талпынысын, өзіндік пікірін де білемін. Білім алушылар да қашықтықтан оқыту кезінде түсіндірілген оқу материалын, ұсынылған тапсырмаларды орындау барысында өз беттерімен ізденіп, білімін жетілдіре түсуде.

Қашықтықтан білім берілсе де, жаңа технология әдістерімен түсіндірілген сабақты білім алушылар жақсы қабылдауда. Тапсырма орындау кезінде де тек мұғалім мен білім алушы арасында ғана байланыс орнамайды, ата-анамен де байланыс жүзеге асырылады.

Ауылдық жерде интернет желісінің әлсіздігіне байланысты тапсырмалар кештеу келіп те жатады. Дегенмен бұл қолайсыздықтарға қарамастан, білім алушы мен мұғалім арасында сандық технологияның басқа да түрлерін пайдалану арқылы байланыс жүзеге асып отыр. Білім сапасын бақылауды нақты, әділ, дұрыс жүргізу мен жүзеге асыруды әр кез назарда ұстаймын.

Қашықтықтан оқыту бойынша мұғалімнің негізгі міндеті - білім алушының келесі түрдегі орындалатын өз бетінше жұмысын басқару. Нақтылай айтсақ, оқу мақсаты мен міндеттерін нақты қоюы, білім алушылардың арасында өзара байланысты ұйымдастыруы, оқу үрдісін бақылауы. Қашықтықтан оқытуды орындаудың міндетті шарттары – мұғалімнің уақытылы кеңесі.

Қазіргі талап - берілетін білім деңгейінің кенейтілуі мен білім алушылардың оны сапалы меңгеруі және нәтижелі болуы. Қорыта келгенде, қашықтықтан оқыту  – әр білім алушының білім алуға, ақпарат алуға деген құқықтарын іске асыратын үздіксіз білім беру жүйесі нысандарының бірі болса, мұғалімнің де негізгі қызметін атқара жүріп білімін, біліктілігін арттыруына мүмкіндік береді***.***

Маңғыстау ауданы,

«Жармыш орта мектебі» ММ,

қазақ тілі мен әдебиеті пәні мұғалімі

Утесинова Айнагуль Сакеновна